En gang imellem går de belgiske cykeleksperter og fans fuldstændig i selvsving og udråber et nyt cykeltalent til at være den kommende Eddy Merckx. Det er netop sket med den kun 17-årige Remco Evenepoel. Og denne gang er der måske realiteter bag vurderingen.

For godt et års tid siden var Remco Evenepoel en værdsat juniorspiller hos det belgiske tophold Anderlecht med udsigt til en kontrakt som professionel fodboldspiller. Men så fik han lyst til at køre på cykel.

I slutningen af februar vandt han juniorklassen i Kuurne-Brussel-Kuurne. Derefter vandt han to etaper i Fredsløbet, som han også vandt samlet. Og han tog også pointtrøjen og bjergkonkurrencen. Han vandt Trophée Centre Morbihan samlet efter sejr på 1. etape, hvor han for øvrigt også tog pointkonkurrencen. Og i søndags blev han belgisk juniormester efter et godt 90 kilometer langt soloudbrud og kom i mål 4.40 før nummer to. Han vandt for øvrigt også mesterskabet på enkeltstarten.

Belgierne har ikke set et talent i den klasse, siden Frank Vandenbroucke slog igennem også som 17-årig, fortæller Het Laatste Nieuws i dag. Men den historie endte, som de fleste ved, skidt, og er ifølge Remco Evenepoels far Patrick, der også selv var professionel i sine yngre dage, ikke et eksempel til efterfølgelse.

”Det går rigtig stærkt lige nu. Jeg har ingen modstand i juniorklassen mere. Tallene taler for sig selv. Op ad træder jeg ca. 7 watt pr. kilo kropsvægt og det er fx bedre end Thibaut Pinot og på linje med Chris Froome”, fortæller den unge rytter til Het Laatste Nieuws.

Quickstep-manager Patrick Lefevere har udtalt, at han aldrig har set et talent i den størrelsesorden før. Og rygterne siger da også, at unge Remco Evenepoel allerede er indgået i et projekt, der både drives af Axel Merckx fra det amerikanske talentudviklingshold Hagens Berman Axeon, hvor han tilsyneladende skal køre resten af året, og Lefevere, hvorefter han bliver professionel hos QuickStep Floors i 2019.

Fotoet stammer fra Hagens Berman Axeons Twitterkonto og rummer vel realiseringen af alle de drømme en ung cykelrytter kun kan forestille sig i sin vildeste fantasi med den kommende træner til venstre og Kannibalen i egen person til højre.